
ДО
ОБЩИНСКИ СЪВЕТ
ГР. БУРГАС

ДОКЛАДНА ЗАПИСКА

ОТ ДИМИТЪР НИКОЛОВ - КМЕТ НА ОБЩИНА БУРГАС

ОТНОСНО: Учредяване на сдружение с нестопанска цел “Фонд за развитие на Летище Бургас”, одобряване на проекта на устав и определяне на представител на Община Бургас в управителните органи на сдружението


УВАЖАЕМИ ОБЩИНСКИ СЪВЕТНИЦИ,

На 19.03.2024  г. на проведена работна среща в сградата на Община Бургас, кметовете, председателите на общински съвети от регион Бургас и изпълнителния директор на „Фрапорт Туинстар Еърпорт Мениджмънт“ АД Франк Кванте, се обединихме около идеята за създаване на сдружение с нестопанска цел с наименование: „Фонд за развитие на Летище Бургас“ за привличане на целогодишни полети до летище Бургас.   
Предложението за създаването на сдружението ще бъде внесено за разглеждане във всички общински съвети в областта до края на март, а учредителното събрание се планира за април. 
Обсъденото финансовото участие на „Фрапорт Туинстар Еърпорт Мениджмънт“ АД във фонда е в размер на 200 000 лева годишно. Предстоят разговори с министерствата на туризма и транспорта и съобщенията за участие и на държавата в сдружението. 
Предвижда се членския внос на общините да е според броя на регистрираните по постоянен адрес жители, като за  черноморските общини е 2 лева на жител, а на останалите общини по 0,50 лв. на жител. Учредителните вноски се изчисляват на база данни от ГРАО към 15.02.2024 година.




Средствата ще са основно от туристически данък, който по закон следва да се разходва за дейности, свързани с развитие на туризма и ще бъдат използвани за дофинансиране на полети извън активния летен сезон.  
 	Основните цели, за които ще се учреди сдружението са: 
 	1. Осигуряване на целогодишни полети за и от летище Бургас, превръщайки го в целогодишно работещо летище.
2. Развитие на гражданското общество и повишаване на стандарта на живот на жителите на целия Югоизточен регион, чрез финансова и логистична подкрепа за инициативи и начинания за: развитието на туризма, популяризиране на местното културно-историческо наследство, опазване на околната среда и паметниците на културата, развитие на икономическата и транспортната инфраструктура на региона.
	3. Подобряване на инвестиционната и бизнес среда и привличане на чуждестранни и местни инвеститори в изграждането на стратегически обекти за развитие на туризма.
	4. Повишаване на конкурентоспособността на местния бизнес в гр. Бургас и регион Югоизточен и подпомагане с финанси и логистика инициативи и начинания в областта на приложението на нови технологии в икономиката на региона и изграждането на съвременна транспортна инфраструктура.
	5. Иницииране и координиране на сътрудничество между всички заинтересувани страни, с цел идентификация и решаване на постоянно променящите се нужди на местната икономика.
	6. Осигуряване на достъпна и благоприятна жизнена среда за гостите и жителите на региона.
Предвижда се, за постигането на тези цели, сдружението да преговаря пряко с авиопревозвачи.
В сдружението могат да членуват Държавата, чрез ресорно министерство или публично предприятие, общини, юридически лица и еднолични търговци по смисъла на Търговския закон, български и чуждестранни физически лица и неправителствени организации, които подкрепят целите на сдружението и са съгласни с неговия устав. 
Ето защо и на основание чл.21, ал.1, т.15 от Закона за местното самоуправление и местната администрация, предлагам, Общинският съвет да вземе следните

РЕШЕНИЯ:

         1.   Дава съгласие Община Бургас да участва в сдружение с     нестопанска цел “Фонд за развитие на Летище Бургас” и да внесе 


учредителна вноска в размер от 465 542 (четиристотин шестдесет и пет хиляди, петстотин четиридесет и два) лева. 
       2. Одобрява предложения проект на устав на сдружение “ Фонд за развитие на Летище Бургас ”.
         3. Определя кмета - Димитър Николов Николов за представител на Община Бургас в учредителното и в общото събрание на сдружение “ Фонд за развитие на Летище Бургас ”.
 

Приложение: Проект на Устав на сдружение “Фонд за развитие на Летище Бургас ”.



ДИМИТЪР НИКОЛОВ
Кмет на Община Бургас

